Ասում են՝ գոնե մասնակիորեն լուծենք խնդիրը: Ոչ, բանակի խնդիրները լուծում են մեկ անգամ և հիմնավոր: Ընդ որում բանակի խնդիրը լուծում են ոչ թե մատաղի համար փող ավաքելու նմանվող այսպիսի ծամածռություններով, այլ պետության հստակ որոշումով ու քայլերով: Եթե բանակին քար է պետք, ուրեմն հանքերը պետք է դնես բանակի տրամադրության տակ այնքան ժամանակ, քանի դեռ այդ քարը պետք է: Եթե բանակին հաց է պետք, ուրեմն պետությունը պետք է հաց ցանի այն բոլոր հողերում, որոնք սեփականաշնորհվել ու անապատացվել են վայ-սեփականատերերի երեսից: Բանակին մի՞ս է պետք, կարտոֆի՞լ, խնդրեմ, Հայաստանում տասնյակ հազարներով անգործ մարդ կա, աշխատանքի ընդունեք, թող բանակի անասունը պահեն, կարտոֆիլ ցանեն բանակի համար: Բերեք մի ֆաբրիկա կառուցեք, թող հատուկ բանակի համար շոր ու կոշիկ կարեն: Ամեն ինչ հաստատ ավելի էժան կստացվի ու ճարպիկներն էլ գոմեշի միս չեն ուտեցնի մեր երեխաներին: